Rijeka, 5. studeni 2019.

 **NAJAVA ZA MEDIJE**

**Projekt Piratska skrb Rijeke 2020 potiče građane na sudjelovanje u društvenoj promjeni**

Treći susret čitalačke grupe u OKC-u Palach

**U Omladinskom kulturnom centru Palach, u srijedu 6. studenog 2019. godine u 19 sati, održat će se treći susret čitalačke grupe u okviru programa Piratska skrb, koji je sastavni dio programskog pravca Dopolavoro projekta Rijeka 2020 – Europska prijestolnica kulture.**

Piratska skrb je istraživački projekt kojim će se, kroz izložbeni program u 2020. godini i niz popratnih razgovora, predstaviti sve prisutniji oblici ispreplitanja „skrbi“ i „piratstva“, čime se na nove i zanimljive načine nastoje nadvladati neki od najvažnijih izazova naše epohe. Projekt se bavi danas često kriminaliziranim praksama skrbi, brige ljudi jednih za druge, te piratstva kao čina skrbništva u digitalnoj sferi.

Na trećem susretu čitalačke grupe, čitat će se i raspravljati o **tekstu Markusa Krajewskog "The Server: A Media History From the Present to the Baroque" koji se bavi metaforama prisutnima u jeziku tehnologije, kao što je primjerice "server".** Sudionici su pozvani tekst pročitati unaprijed, ali to nije uvjet za sudjelovanje jer će se pojedini važni odlomci zajedno čitati na susretu.

Tekst se u cijelosti može pročitati na poveznici [**https://pirate.care/blog/2019/10/23/03-the-server**](https://pirate.care/blog/2019/10/23/03-the-server)

Voditelji projekta Piratska skrb su **Valeria Graziano**, **Tomislav Medak** i **Marcell Mars** sa Sveučilišta Coventry, koji „piratskom skrbi“ nazivaju sve oblike neposluha i solidarnosti koji sežu od pomoći izbjeglicama i migrantima, zdravlja, reproduktivnih prava, zdravlja trans osoba, samoorganiziranja brige o djeci i starijima, borbi za pravo na stanovanje, borbe protiv policijskog nasilja i rasizma, blokiranja ekološki štetnih projekata, do piratstva u području dostupnosti znanja i kulture.

Unaprijed zahvaljujem na objavi i srdačno vas pozdravljam.

**Rijeka 2020**

Odnosi s medijima - Nela Simić

nela.simic@rijeka2020.eu, M. 092 188 4118